Boer sterf in tweede plaasaanval op een dag in Wes-Kaap | Maroela Media
Lt.kol. Andrè Traut, polisiewoordvoerder, het aan Maroela Media bevestig 'n 59-jarige man is omstreeks 20:30 tydens 'n huisroof op die plaas met 'n skerp voorwerp doodgesteek.
"Die onbekende verdagtes het met huisware van die toneel gevlug. Niemand is nog in verband met die voorval in hegtenis geneem nie en die omstandighede rakende voorval word ondersoek," het Traut gesê.
Waterberg Veiligheid en Sekuriteit en Front Nasionaal het op hul onderskeie Facebook-blaaie die boer se naam bekendgemaak.
Volgens Waterberg Veiligheid en Sekuriteit is Louw glo op die plaas ingewag en was sy vrou nie tydens die aanval by die huis nie.
"Ons harte gaan uit na die familie en naasbestaandes van Martin wat wreed vermoor is," het Front Nasionaal in 'n verklaring gesê.
"Martin, alombeminde vriend en lid van die gemeenskap, is nog 'n slagoffer in die sinnelose slagting wat onder ons boere plaasvind. Nog 'n voedselprodusent, werkgewer, sorgdraer… nog 'n Afrikaner. Ons dink in ons gebede aan sy mense en aan hierdie stukkende land en hierdie magtelose, moedelose, hartseer volk van ons," het die party gesê.
Vroeër Woensdag is 'n 62-jarige vrou op 'n plaas in die Moorreesburg-omgewing in die Wes-Kaap aangeval.
Maroela Media het berig die slagoffer is in die oggend deur twee onbekende mans oorval en gedreig voordat die aanvallers met huishoudelike ware van die toneel gevlug het. Na wat verneem word was die vrou glo alleen tuis ten tyde van die aanval en geen ernstige beserings is aangemeld nie. In dié geval ondersoek die polisie 'n saak van huisroof. Niemand is nog in verband met die voorval in hegtenis geneem nie.
Nou waar is die internasionale wêreld? Wat doen die VN? Daar word meer gedoen wanneer 'n dier mishandel word as wanneer moord gepleeg word !!!!